b'\n_START_ARTICLE_\nVicent Olcina i Sempere\n_START_SECTION_\nBiografia\n_START_PARAGRAPH_\nVa ser el tercer dels quatre fills de Vicent Olcina Brotons, membre del Sant Ofici, i de la seva muller Ant\xc3\xb2nia Gertrudis Sempere Sell\xc3\xa9s. Es form\xc3\xa0 al Seminari de Sant Pau de Val\xc3\xa8ncia, dirigit pels jesu\xc3\xaftes. El 1747 ingress\xc3\xa0 al noviciat de la Companyia de Jes\xc3\xbas a Tarragona. Va ser ordenat sacerdot a Val\xc3\xa8ncia el 1758. L\xe2\x80\x99any seg\xc3\xbcent, en completar els estudis teol\xc3\xb2gics, va ser destinat com a professor de ret\xc3\xb2rica a Tortosa, i en els anys successius a Ontinyent i a Sogorb, i finalment enseny\xc3\xa0 teologia al col\xc2\xb7legi de la Companyia a Alacant, on va professar l\xe2\x80\x99orde el 1767, dos mesos abans de l\xe2\x80\x99expulsi\xc3\xb3 dels jesu\xc3\xaftes decretada per Carles III. El 29 d\xe2\x80\x99abril d\xe2\x80\x99aquest any s\xe2\x80\x99embarc\xc3\xa0 a Tarragona, amb altres m\xc3\xa9s de cinc-cents, cap a l\xe2\x80\x99exili d\xe2\x80\x99It\xc3\xa0lia. All\xc3\xa0 van ser internats a la ciutat de Ferrara, i a partir del 1773, dissolta la Companyia pel papa Climent XIV, no hi ha not\xc3\xadcia de les ocupacions que li permeteren subsistir els vint-i-cinc anys seg\xc3\xbcents en aquesta ciutat abans de tornar a Val\xc3\xa8ncia quan Carles IV, el 1798, autoritz\xc3\xa0 el retorn dels jesu\xc3\xaftes expulsats. Ac\xc3\xad el va sorprendre el segon decret d\xe2\x80\x99expulsi\xc3\xb3 el 1801, i s\xe2\x80\x99hagu\xc3\xa9 de traslladar a Roma, on va morir vuit anys despr\xc3\xa9s, a l\xe2\x80\x99edat de 77.\n_START_SECTION_\nObres\n_START_PARAGRAPH_\nCom a fabulista, fou contemporani de Samaniego i d\xe2\x80\x99Iriarte, introductors d\xe2\x80\x99aquest g\xc3\xa8nere en castell\xc3\xa0, dels quals no \xc3\xa9s probable que tingu\xc3\xa9s coneixen\xc3\xa7a, i fou el primer a cultivar-lo en catal\xc3\xa0, prop d\xe2\x80\x99un segle abans que Masriera, D\xc3\xb2ria i altres, per b\xc3\xa9 que, entre les cent nou composicions que cont\xc3\xa9 Documentos morales, nom\xc3\xa9s inclou cinc faules en aquesta llengua. De la major part de la resta de les seves obres, entre les quals una extensa cr\xc3\xb2nica de l\xe2\x80\x99expulsi\xc3\xb3 dels jesu\xc3\xaftes i de les seves penalitats subseg\xc3\xbcents a It\xc3\xa0lia, en quatre parts, i la biografia del seu germ\xc3\xa0 Llu\xc3\xads, que havia estat missioner al Paraguai, se\xe2\x80\x99n conservaven els manuscrits a l\xe2\x80\x99arxiu de Sarri\xc3\xa0, d\xe2\x80\x99on van desapar\xc3\xa8ixer arran del saqueig del 1936, i nom\xc3\xa9s en queda c\xc3\xb2pia de breus fragments citats per altres autors.'